b'\n_START_ARTICLE_\nExamen philosophicum\n_START_PARAGRAPH_\nExamen philosophicum (forkortet ex.phil.), ogs\xc3\xa5 kalt \xc2\xabfilosofikum\xc2\xbb, \xc2\xabforberedende\xc2\xbb eller \xc2\xabanneneksamen\xc2\xbb, er en universitetseksamen i filosofi i Norge og tidligere ogs\xc3\xa5 i Danmark. Eksamenen ble innf\xc3\xb8rt ved Danmark-Norges eneste universitet K\xc3\xb8benhavns Universitet i 1675. I Danmark ble ex.phil. avskaffet i 1971, mens eksamenen fortsatt finnes i Norge._NEWLINE_Examen philosophicum-studiet kunne tidligere v\xc3\xa6re p\xc3\xa5 inntil tre semestre, men er i dag p\xc3\xa5 en tredjedels semester i Norge. Tidligere f\xc3\xb8rte eksamenen frem til graden cand.phil. i Danmark eller cand.philos. i Norge (ikke \xc3\xa5 forveksle med cand.philol.).\n_START_SECTION_\nHistorie\n_START_PARAGRAPH_\nExamen philosophicum ble innf\xc3\xb8rt ved Danmark-Norges eneste universitet K\xc3\xb8benhavns Universitet av kong Christian V ved lov i 1675, etter initiativ fra Peder Griffenfeld. Det ble da bestemt at alle universitetsstudenter skulle ta examen philosophicum f\xc3\xb8r de kunne g\xc3\xa5 videre i sine studier. Eksamenen inneholdt p\xc3\xa5 det tidspunktet fagene grammatikk, logikk, fysikk, etikk, aritmetikk, geometri og astronomi; eksamenen var med andre ord i hovedsak en eksamen i de frie kunstene, de tradisjonelle fagene ved det filosofiske fakultet, og betegnelsen examen philosophicum m\xc3\xa5 forst\xc3\xa5s i dette lyset. Eksamenen var et \xc2\xabdannelsesfag\xc2\xbb som m\xc3\xa5tte tas f\xc3\xb8r studentene begynte p\xc3\xa5 spesialiserte studier._NEWLINE_I 1732 ble noe av innholdet overf\xc3\xb8rt til examen artium, og filosofikum ble mindre allmenndannende og mer studieforberedende. Fagkretsen ble etterhvert utvidet med hebraisk, geografi, metafysikk og historie. Faget ble ofte kalt anneneksamen (Anden Examen), ettersom det var den andre eksamenen en student avla ved universitetet etter examen artium._NEWLINE_I 1775 ble filosofikum uttrykkelig definert som et innledende og forberedende universitetskurs. Samtidig ble de forberedende kursene delt i filologikum og filosofikum. Det f\xc3\xb8rste inneholdt latin, gresk og historie, mens filosofikum bestod av matematikk, fysikk samt teoretisk og praktisk filosofi._NEWLINE_F\xc3\xa5 \xc3\xa5r senere, i 1788, ble det bestemt at eksamen i filosofikum skulle avholdes to ganger \xc3\xa5rlig og best\xc3\xa5 av to deler: En i matematikk og filosofi og en i spr\xc3\xa5k og historie.\n_START_SECTION_\nDanmark\n_START_PARAGRAPH_\nI Danmark holdt 1788-ordningen seg til 1847, da filosofikums innhold ble fastlagt til \xc3\xa5 v\xc3\xa6re logikk, psykologi, etikk og filosofi-historie. Det siste skulle ogs\xc3\xa5 omfatte propedeutisk filosofi. Studiet ble dermed i samtidens \xc3\xb8yne rent filosofisk. Latin, gresk, historie, matematikk og fysikk ble n\xc3\xa5 flyttet til examen artium. Samtidig ble det bestemt at eksamen skulle foreg\xc3\xa5 ved en muntlig pr\xc3\xb8ve i de fire disipliner og en skriftlig pr\xc3\xb8ve. Den skriftlige pr\xc3\xb8ven ble avskaffet allerede i 1851. I 1871 forsvant av praktiske \xc3\xa5rsaker etikk som selvstendig disiplin._NEWLINE_I 1871 ble studiet reformert og fikk stort sett den formen det hadde i de f\xc3\xb8lgende 100 \xc3\xa5r. Siden 1850 hadde antallet undervisningstimer v\xc3\xa6rt \xc3\xa5tte i uken i to semestre. I perioden 1775\xe2\x80\x931850 hadde det v\xc3\xa6rt opp til to\xe2\x80\x93tre daglige forelesninger i \xc3\xa5tte eller ni m\xc3\xa5neder. N\xc3\xa5 ble antallet undervisningstimer halvert til fire i uken, og pr\xc3\xb8ven ble kalt den almindelige filosofiske pr\xc3\xb8ve. I 1927 skjedde det noen mindre justeringer, hvor filosofikum bl.a. ble defineret som propedeutisk filosofi._NEWLINE_Filosofikum, som var felles og lik for alle universitetsstudenter, ble avskaffet i Danmark i 1971 og erstattet av fagspesifikke kurs i vitenskapsteori og vitenskapelig metode.\n_START_SECTION_\nNorge\n_START_PARAGRAPH_\nI Norge har eksamenen eksistert kontinuerlig siden 1675, og ble fra 1811 videref\xc3\xb8rt ved Det Kongelige Frederiks Universitet, som fulgte de ordninger som gjaldt ved K\xc3\xb8benhavns Universitet. Studiet var p\xc3\xa5 to eller tre semestre, vanligvis to semestre. Man ble pr\xc3\xb8vet i fag som filosofi, matematikk, astronomi, naturfag, latin, gresk, historie og, for teologer, hebraisk. I 1845 ble latin, gresk og historie byttet ut med bl.a. fysikk og kjemi, og i 1875 ble filosofi det eneste obligatoriske faget._NEWLINE_Eksamenen ble innf\xc3\xb8rt med det offisielle navnet examen philosophicum ved Det Kongelige Frederiks Universitet, men allerede i 1812 ble navnet endret til anneneksamen (Anden Examen), den popul\xc3\xa6re betegnelsen p\xc3\xa5 eksamenen ogs\xc3\xa5 i Danmark. Dette navnet holdt seg til 1903. Fra 1903 til 1967 het pr\xc3\xb8ven i Norge forberedende pr\xc3\xb8ve i filosofi, men i 1967 gikk man tilbake til betegnelsen examen philosophicum. Den senere stortingspresidenten C.J. Hambro ble cand.philos. i 1905. P\xc3\xa5 grunn av forvekslingen med tittelen cand. philol. er han i noen biografiske fremstillinger ved en feil senere blitt "tildelt" sistnevnte grad._NEWLINE_Omfanget av ex. phil. har blitt redusert flere ganger. Til slutten av 1980-tallet var ogs\xc3\xa5 logikk og psykologi med. Disse fagene hadde egne b\xc3\xb8ker og egne forelesere. Vektingen var da som for et helt semester, og en del studenter valgte \xc3\xa5 lese andre fag i tillegg. Vektingen er n\xc3\xa5 g\xc3\xa5tt ned til dagens 10 studiepoeng (7,5 poeng p\xc3\xa5 NTNU), dvs. en tredjedel av et semester (i tillegg kommer ofte ex.fac. (se under) p\xc3\xa5 10 studiepoeng)._NEWLINE_I dag er ex. phil. obligatorisk for \xc3\xa5 f\xc3\xa5 en godkjent bachelorgrad ved universiteter eller mastergrad ved studier som ikke har bachelorgrad i Norge. I tillegg tilbys emnet ved noen h\xc3\xb8yskoler. Emnets innhold varierer fra l\xc3\xa6rested til l\xc3\xa6rested, og mange har ogs\xc3\xa5 forskjellige varianter innad. Felles er at filosofiske tema som blant annet kunnskap, sannhet, virkelighet, vitenskap og etikk blir presentert og dr\xc3\xb8ftet. Hensikten med ex.phil. er \xc3\xa5 f\xc3\xa5 studentene til \xc3\xa5 tenke kritisk, og reflektere over blant annet vitenskapelige problemer og om anvendelse av vitenskap. Tradisjonelt underviser man ex.phil. som en gjennomgang av filosofi- og vitenskapshistorien, for ogs\xc3\xa5 \xc3\xa5 vise den historiske konteksten man selv er en del av, samt vise hvordan syn p\xc3\xa5 vitenskap har forandret seg gjennom historien._NEWLINE_Emnet best\xc3\xa5r av en kort og konsentrert innf\xc3\xb8ring i filosofi, og gir et overblikk over herskende retninger innen filosofien, samt historiske overblikk over disse._NEWLINE_Delemner som inng\xc3\xa5r er filosofihistorie, vitenskapsfilosofi og etikk. I tillegg til ex.phil. m\xc3\xa5 de fleste studenter ta examen facultatum (ex.fac.). Examen facultatum er fagspesifikk.'